# Balatonbereny_265

# ELŐTERJESZTÉS

# BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

# 2020. február 27.-ei nyilvános

# ülésére

# Tárgy:

# Fogászati ügyeleti ellátás

# Előadó:

# Horváth László

# polgármester

Tisztelt Képviselő-testület!

2019. évben megkereste önkormányzatunkat több alkalommal is a keszthelyi székhelyű Allfordent Kft. (képv: Bödő Zoltán ügyvezető) megbízási szerződés megkötése céljából a balatonberényi lakosok fogászati ügyeleti ellátása érdekében.

A Képviselő-testület 28/2019.(II.28.) számú határozatával- a magas megbízási díjra is tekintettel, amely 25 Ft/fő/hó volt- úgy döntött, hogy a szerződést nem köti meg.

Ismételt megkeresésében az Allfordent Kft. a megbízási díj összegét 6 Ft/fő/hó összegre mérsékelte, amely ajánlatot a képviselő-testület ismételten megvitatott és 49/2019.(IV.25.) számú határozatában úgy döntött, hogy a megbízási szerződést az Allfordent Kft-vel 2019. december 31.-ig terjedő időre, havi 6 Ft/fő megbízási díj mellett megköti. A képviselő-testület határozata megküldésre került a Kft. részére 2019. május 6. napján azzal, hogy várjuk a megbízási szerződés tervezetét. Az ügyben előrelépés nem történt.

2020. február 12.-én ismételten megkereste önkormányzatunkat Bödő Zoltán ügyvezető a megbízási szerződés megkötése érdekében, a tavalyi évvel azonos 6 Ft/fő/hó megbízási díj ajánlattal és mellékelte az ellátási szerződés tervezetét is.

A tervezet szerint a fogorvosi feladatotokat Dr. Siroki Péter fogorvos látná el, a rendelés helye: 8360 Keszthely, Kossuth L. u. 7-9. szám alatt lenne, az ügyeleti rendelés ideje munkaszüneti napokon, heti pihenőnapokon, illetve ünnepnapokon 9-17 óráig tartana. A szerződés határozatlan idejű lenne, 6 hónap felmondási idővel.

Javaslom, hogy a pénzügyi bizottság ülésére hívjuk meg Bödő Zoltán ügyvezetőt az ellátási szerződés lényeges pontjainak személyes megvitatása céljából.

**Határozati javaslat:**

Balatonberény Község Önkormányzat Képviselő-testülete a balatonberényi lakosok fogászati ügyeleti ellátásának érdekében az ellátási szerződést az előterjesztés szerinti tartalommal 2020. március 1. napjától , 6 Ft/hó/állandó lakos díjjal az Allfordent Kft-vel megköti/nem köti meg.

Határidő: 2020. március 15.

Felelős: Horváth László polgármester

Balatonberény, 2020. 02. 21.

Horváth László

polgármester